《和孔毅甫州名五首 其四》
宋代·吕陶

平生知求道，冀保衰朽质。金阙劳仰望，玉经探秘密。

尝闻造化劳，虚静乃不屈。又闻栖真士，幽处遁荆荜。

深藏虽混同，安养自诚一。广采与博访，未遇敢怀佚。

诵经期万遍，掩卷复开帙。才能简思虑，了不见象物。

谁将林泉屦，易取尘土绂。渠意良有得，吾曹又何失。

爱君气容和，忻乐不在瑟。得鼎必全神，逢丹可换骨。

方蓬达去路，寰海空白日。愿开循循诲，灵台非缜栗。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。